
REFERAT

privind aprobarea alocării anuale a sumei necesare pentru plata serviciului de administrare şi management şi a întreţinerii clădirii a “Infrastructurii regionale de afaceri şi inovare în sectorul IT&C”, cod SMIS 34472, investiţie finanţată prin Programul Operaţional Regional 2007-2013, în cadrul Axei prioritare 1 „Sprijinirea dezvoltării durabile a oraşelor - poli urbani de creştere”, Domeniul de intervenţie 1.1. „Planuri integrate de dezvoltare urbană”, Sub-domeniul: Poli de creştere, Programul Operaţional Regional 2007-2013,
Proiectul “Infrastructură regională de afaceri şi inovare în sectorul IT&C”, cod SMIS 34472, a cărui implementare a început în data de 26.07.2011, este finanţat în cadrul Regio - Programul Operaţional Regional 2007-2013, Axa prioritară 1 „Sprijinirea dezvoltării durabile a oraşelor – poli urbani de creştere”, Domeniul de intervenţie 1.1. „Planuri integrate de dezvoltare urbană”, Sub-domeniul: Poli de creştere.

Obiectivul general al proiectului a fost realizarea unei structuri locale de sprijinire a afacerilor pentru încurajarea iniţiativei antreprenoriale locale, într-un domeniu de importanţă strategică pentru îndeplinirea viziunii de dezvoltare a Polul de Creştere Timişoara - tehnologia informaţiei şi telecomunicaţii – în vederea dezvoltării durabile a mediului de afaceri din această zonă. 

Imobilul în speţă a fost construit pentru găzduirea unei structuri de sprijinire a afacerilor (incubator) în domeniul IT&C, menită să contribuie la sprijinirea microintreprinderilor aflate în faza demarării şi a IMM-urilor aflate în faza consolidării afacerilor lor şi a serviciilor de suport pentru firmele incubate, care să contribuie la reducerea cheltuielilor indirecte ale acestora, în vederea creşterii competitivităţii lor pe piaţă. 

Astfel, a fost construită şi amenajată o clădire în regim D+P+4E, cu o suprafaţă desfăşurată de 6.311,75 mp incluzând spaţii pentru recepţie, spaţii pentru birouri firme, şi spaţii informale de deservire, ce au fost utilate şi dotate la standarde europene cu utilajele şi echipamentele de ultimă generaţie, necesare funcţionării infrastructurii în parametrii optimi.
Imobilul are spaţii de lucru, spaţii de întâlniri, seminarii şi conferinţe, birouri „all inclusive”, la fiecare etaj existând o arie utilă precum şi spaţii pentru alimentaţie publică şi sport.

Infrastructura de afaceri a fost echipată cu sisteme de comunicaţii de mare viteză (reţea intranet, acces internet) şi echipată cu mobilier şi dotări specifice.
Clădirea a fost finalizată, dotată şi recepţionată iar termenul de finalizare a contractului de finanţare este 25.01.2015.
În prezent se întocmeşte documentaţia pentru atribuirea, prin procedură concurenţială conform OUG nr. 34/2006, a serviciilor de administrare şi management pe perioada post implementare (respectiv 2015-2020).
Pentru a asigura utilizarea optimă a imobilului până la încheierea contractului de prestări servicii de administrare şi management, considerăm necesară şi oportună administrarea în regim propriu de către Primăria Municipiului Timişoara, Direcţia Clădiri, Terenuri şi Dotări Diverse şi alocarea fondurilor necesare în acest sens.
Având în vedere cele menţionate mai sus, precum şi necesitatea îndeplinirii tuturor indicatorilor prevăzuţi şi asumaţi prin proiect,

PROPUNEM:

- aprobarea alocării în bugetul local a sumei anuale de 612.373,00 lei, conform Planului de afaceri anexat, pentru acoperirea cheltuielilor privind întreţinerea şi funcţionarea “Infrastructurii regionale de afaceri şi inovare în sectorul IT&C”.
- până la încheierea contractului de administrare, Direcţia Clădiri, Terenuri şi Dotări Diverse se va ocupa de administrarea “Infrastructurii regionale de afaceri şi inovare în sectorul IT&C” prin personalul angajat în acest sens.

